Rasmus Würtz kan spille sin AaB-kamp nummer 350. Donny Gorter får mulighed for sin nummer et.

AaB står onsdag aften overfor cypriotiske APOEL i den sidste kvalifikationsrunde til Champions League-gruppespillet. Med en samlet sejr over er AaB kvalificeret og i gruppespillet for blot anden gang. Sidst AaB spillede med i den fornemste turnering i Europa var i 2008/2009. - Vi er selvsagt glade for situationen, hvor vi selv kan afgøre, om det skal hedde Champions League eller Europa League. Nu hvor vi er kommet så langt, er der lidt tale om, at vi kan vinde en guldmedalje eller må "nøjes" med en sølvmedalje, og naturligvis går vi efter at opnå det bedst mulige, siger Kent Nielsen. - Før kampene mod Dinamo Zagreb vidste vi ikke helt hvor vi stod niveaumæssigt, men jeg synes, vi spillede to gode kampe på internationalt niveau og har forhåbninger om, at vi kan gøre det samme igen mod Apoel, fortsætter træneren, der har udtaget både nytilkomne Donny Gorter, der kommer fra AZ Alkmaar og viceanfører Rasmus Würtz der står overfor sin officielle AaB-kamp nummer 350. Se Kent Nielsens samlede trup i boksen til højre.